Πρόταση οδηγίας του Συμβουλίου για την τροποποίηση της οδηγίας 77/388/ΕΟΚ όσον αφορά το σύστημα φόρου προστιθέμενης αξίας που εφαρμόζεται στις τηλεπικοινωνιακές υπηρεσίες (97/C 78/05) (Κείμενο που παρουσιάζει ενδιαφέρον για τον ΕΟΧ) COM(97) 4 τελικό - 97/0030(CNS)

(Υποβληθείσα από την Επιτροπή στις 3 Φεβρουαρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 99,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής

Εκτιμώντας:

ότι το άρθρο 7 Α της συνθήκης ορίζει την εσωτερική αγορά ως ένα χώρο χωρίς εσωτερικά σύνορα μέσα στον οποίο εξασφαλίζεται η ελεύθερη κυκλοφορία των εμπορευμάτων, των προσώπων, των υπηρεσιών και των κεφαλαίων, σύμφωνα με τις διατάξεις της συνθήκης 7

ότι οι κανόνες που εφαρμόζονται επί του παρόντος όσον αφορά τον φόρο προστιθέμενης αξίας (ΦΠΑ) στις τηλεπικοινωνιακές υπηρεσίες δεν επαρκούν ούτε για τη φορολόγηση του συνόλου των εν λόγω υπηρεσιών, η κατανάλωση των οποίων γίνεται στο εσωτερικό της Κοινότητας, ούτε για την πρόληψη στρεβλώσεων του ανταγωνισμού στον τομέα αυτό 7

ότι η εύρυθμη λειτουργία της εσωτερικής αγοράς καθιστά απαραίτητη την εξάλειψη στρεβλώσεων του είδους αυτού και, ως εκ τούτου, τη θέσπιση νέων εναρμονισμένων κανόνων γι' αυτή την κατηγορία δραστηριοτήτων 7

ότι, όσον αφορά τις τηλεπικοινωνιακές υπηρεσίες, θα πρέπει να εξασφαλιστεί η φορολόγηση των υπηρεσιών των οποίων γίνεται χρήση από πελάτες εγκατεστημένους στην Ευρωπαϊκή Ένωση 7

ότι, για τη θέσπιση ειδικού κανόνα όσον αφορά τον προσδιορισμό του τόπου παροχής των τηλεπικοινωνιακών υπηρεσιών, πρέπει να δοθεί ο ορισμός των εν λόγω υπηρεσιών και ότι ο ορισμός αυτός θα πρέπει να στηρίζεται στους ορισμούς που έχουν ήδη υιοθετηθεί σε διεθνές επίπεδο, συμπεριλαμβανομένων ιδίως των υπηρεσιών δρομολόγησης και τερματισμού διεθνών τηλεφωνικών μηνυμάτων 7

ότι έχει συμφωνηθεί σε διεθνές επίπεδο, στο πλαίσιο της σύμβασης της Μελβούρνης, η απαλλαγή των υπηρεσιών τηλεπικοινωνιών που παρέχονται μεταξύ φορέων εκμετάλλευσης τηλεπικοινωνιακών δικτύων και ότι η προσέγγιση αυτή θα πρέπει να υιοθετηθεί σε κοινοτικό επίπεδο,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/ΕΟΚ τροποποιείται ως εξής:

1. Στο άρθρο 9 παράγραφος 2, η τελεία στο τέλος αντικαθίσταται με άνω τελεία και προστίθεται το ακόλουθο στοιχείο στ):

«στ) ο τόπος παροχής των υπηρεσιών τηλεπικοινωνιών είναι το μέρος στο οποίο βρίσκεται η έδρα των οικονομικών δραστηριοτήτων του λήπτη ή οι σταθερές εγκαταστάσεις για τις οποίες παρασχέθηκαν οι υπηρεσίες ή, ελλείψει αυτών, ο τόπος της μόνιμης κατοικίας ή της συνήθους διαμονής του, αν το μέρος αυτό βρίσκεται εκτός της Κοινότητας.

Ο τόπος παροχής των υπηρεσιών τηλεπικοινωνιών οι οποίες παρέχονται από φορέα παροχής εγκατεστημένο εκτός της Κοινότητας σε λήπτη που έχει την έδρα των οικονομικών του δραστηριοτήτων ή σταθερές εγκαταστάσεις για τις οποίες παρασχέθηκαν οι υπηρεσίες ή, ελλείψει αυτών, τον τόπο της μόνιμης κατοικίας του ή της συνήθους διαμονής του, στο εσωτερικό της Κοινότητας, είναι ο τόπος στον οποίο είναι εγκατεστημένος ο λήπτης. Αν ο φορέας παροχής που είναι εγκατεστημένος εκτός της Κοινότητας είναι εγγεγραμμένος στον ΦΠΑ σε ένα κράτος μέλος λόγω της παροχής υπηρεσιών στο κράτος μέλος αυτό, θεωρείται, για την εφαρμογή του παρόντος άρθρου, εγκατεστημένος στο κράτος μέλος αυτό.

Ως υπηρεσίες τηλεπικοινωνιών νοούνται οι υπηρεσίες που αφορούν τη μετάδοση, εκπομπή και λήψη σημάτων, γραπτών, εικόνων και ήχων ή πληροφοριών οποιασδήποτε φύσης, από ενσύρματο δίκτυο, με ραδιοκύματα, με μέσα οπτικής μετάδοσης ή άλλα μέσα ηλεκτρομαγνητικής μετάδοσης, περιλαμβανομένης της εκχώρησης και παραχώρησης δικαιώματος χρήσεως μέσων για μια τέτοια μετάδοση, εκπομπή ή λήψη.»

2. Στο άρθρο 13 μέρος Β, η τελεία στο τέλος αντικαθίσταται με άνω τελεία και προστίθεται το ακόλουθο στοιχείο θ):

«θ) οι παροχές υπηρεσιών τηλεπικοινωνιών, όσον αφορά τα έξοδα προώθησης και τερματισμού τηλεφωνικών κλήσεων μεταξύ των οπερατέρ δικτύων τηλεπικοινωνιών.»

3. Στο άρθρο 28στ παράγραφος 1 στοιχείο β), προστίθεται στο άρθρο 17 παράγραφος 3 στοιχείο β), μετά τη λέξη «σύμφωνα» η μνεία «με το άρθρο 13 μέρος Β στοιχείο ι),».

4. Στο παράρτημα ΣΤ, καταργείται το σημείο 5.

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο μέχρι την 1η Ιανουαρίου 1999. Πληροφορούν αμέσως σχετικά την Επιτροπή.

Κατά τη θέσπισή τους από τα κράτη μέλη, οι διατάξεις αυτές περιλαμβάνουν αναφορά στην παρούσα οδηγία ή συνοδεύονται από αναφορά του είδους αυτού κατά την επίσημη δημοσίευσή τους. Τα κράτη μέλη αποφασίζουν τον τρόπο με τον οποίο γίνεται η αναφορά αυτή.

2. Τα κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.